‘Gee staatsgrond dadelik aan swart boere’Mmusi Maimane, leier van die DA (Foto: ANA) Mmusi Maimane, leier van die Demokratiese Alliansie, het Saterdag gesê enige afskaffing van privaat eiendomsregte sal Suid-Afrika se ekonomie ondermyn en tot groter armoede en werkloosheid lei. Maimane het tydens ŉ perskonferensie in Johannesburg, ná die party se federale uitvoerende komitee vergader het, die regering gemaan om dadelik die meer as 4 300 staatsbeheerde plase en meer as 1.9 miljoen hektaar van staatsgrond, wat nie gebruik word nie, aan opkomende swart boere te gee. Die DA ondersteun grondhervorming en het ŉ trotse rekord dat hy voldoen aan dié grondwetlike noodsaaklikheid waar hy aan bewind is, het Maimane gesê. “Geen ander regering in Suid-Afrika het al meer gedoen om stedelike eiendomshervorming toe te pas as DA-geleide regerings nie. Ons het meer as 75 000 ontvangers van staatsgesubsidieerde behuising vir die eerste keer ware huiseienaars laat word.” Die DA se posisie is duidelik, het Maimane bygevoeg – die proses van grondhervorming moet bespoedig word, maar dit moet binne die huidige grondwetlike raamwerk plaasvind. Die DA se federale uitvoerende raad het sy algehele en onwrikbare teenstand tot die voorstel, om die Grondwet só te verander dat onteiening sonder vergoeding kan plaasvind, opnuut benadruk, asook enige ander voorstel om grond te nasionaliseer. “Ons ondersteun nie die ANC se model van permanente huurpag en steun op die staat nie. Ons staan individuele eiendomseienaarskap voor. Ons wil hê mense moet ŉ ware aandeel hê in die ekonomie en om die kans te hê om bates op te bou. Ons soek absolute en die wettig afdwingbare sekuriteit van verblyfreg vir inwoners van gemeenskaplike grond, en waar hierdie grond nie in trust gehou word nie, ŉ veilige titelakte. “Hierdie roekelose voorstelle is gesamentlik deur die ANC en die EFF gemaak, en word nou aanvaar as die amptelike beleid van die ANC – wat in ŉ parlementêre mosie aanvaar is. Hulle het dit gedoen sonder enige besonderhede of ŉ plan, en dit lei tot geregverdigde angs oor die toekoms. “Die afskaffing van privaat eiendomsregte sal ons land se ekonomie ondermyn en sal tot groter armoede en werkloosheid lei, net soos die geval is in enige ander konteks wêreldwyd waar dié malle beleid gepoog is,” het Maimane bygevoeg. Hy het gesê die DA het ŉ plig om Suid-Afrikaners in te lig oor wat presies op die spel is, en om hulle te mobiliseer om dié mosie en sy roekelose voorstellers te oorwin. “Die DA sal nie van dié plig wegskram nie. Alle eiendomseienaars, en diegene wat eendag graag eiendom wil besit, moet die DA ondersteun. “Ons benadruk weer ons versoek dat die meer as 4 300 staatsbeheerde plase, en meer as 1,9 miljoen hektaar van staatsgrond wat nie gebruik word nie, dadelik aan opkomende swart boere versprei moet word.”